দুবাইয়ের প্রস্তুতি শিবিরে প্রায় ১২০০ বল করেছিলেন। তার পুরস্কারও পেলেন নাথন লায়ন। অস্ট্রেলীয় অফস্পিনার শনিবার একা হাতে ধ্বংস করলেন ভারতীয় ব্যাটিংকে। ৫০ রান দিয়ে আট উইকেট তুলে নিলেন। লায়নের নিয়ন্ত্রিত লাইন-লেংথের প্রশংসা শোনা গেল এরাপল্লি প্রসন্নের মুখেও। ভারতের প্রাক্তন অফস্পিনারের বিশ্লেষণ, লায়নের বলের ‘ফ্লাইট’ ধরতে না পেরেই ডুবলেন বিরাট কোহলি’রা।
প্রথম টেস্টে ১০৫ ও ১০৭ রানে দুই ইনিংস শেষ হওয়ার পর বেঙ্গালুরুতে ভারত অলআউট হল ১৮৯ রানে। কোহলি, চেতেশ্বর পূজারা, অজিঙ্ক রাহানে-সহ প্রায় গোটা ভারতীয় দলকেই ড্রেসিংরুমের রাস্তা দেখালেন লায়ন। প্রথম দিনের খেলা শেষ হওয়ার পর বেঙ্গালুরু থেকে মোবাইল ফোনে প্রসন্ন বললেন, ‘‘সবচেয়ে ভাল লাগল লায়ন যেভাবে ফ্লাইট করাচ্ছিল। ব্যাটসম্যানদের প্রলুব্ধ করছিল শট খেলার জন্য। ওর সেই ফাঁদে পা দিয়েছে ভারতের ব্যাটসম্যানেরা। লায়নের বলের ফ্লাইট ধরতেই পারেনি কেউ।’’
দু’বছর আগে অ্যাডিলেডে ভারতীয় ব্যাটিংকে ধ্বংস করেছিলেন লায়ন। সেবার দুই ইনিংস মিলিয়ে পেয়েছিলেন ১২ উইকেট। দ্বিতীয় ইনিংসে পেয়েছিলেন সাতটি। প্রসন্ন বলছেন, ‘‘লায়ন এখন আগের চেয়েও পরিণত বোলার। ওর বলের বাউন্সটা ব্যাটসম্যানদের অস্বস্তিতে ফেলে। কিন্তু এবার ভাল লাগল দেখে যে, ভারতীয় দলে আগ্রাসী কয়েকজন ব্যাটসম্যান থাকলেও ও ফ্লাইট করাতে ভয় পাচ্ছে না। সেটাই ওর সাফল্যের প্রধান কারণ।’’ প্রসন্ন যোগ করছেন, ‘‘খুব বেশি বৈচিত্র দেখানোর চেষ্টা করেনি লায়ন।

অফস্পিনটাই ওর অস্ত্র এবং সেটাই মন দিয়ে করে গিয়েছে। উপমহাদেশের ঘূর্ণি উইকেটে অতিরিক্ত কিছু করতে যায়নি। দেখে মনে হয়েছে যথেষ্ট হোমওয়ার্ক করে ও ভারত সফরে এসেছে।’’ভারতীয় ব্যাটসম্যানদের কয়েকজন অহেতুক ঝুঁকি নিতে গিয়ে বিপর্যয় ডেকে এনেছেন বলেও মন্তব্য প্রসন্নের। ‘‘করুণ নায়ার ক্রিজে জমে গিয়েও যেভাবে স্টেপ আউট করতে গিয়ে আউট হল, তা দেখে বেশ হতাশই হয়েছি। কোনও দরকার ছিল না ওইভাবে আক্রমণের রাস্তায় যাওয়ার,’’ বলছেন ভারতের হয়ে ৪৯ টেস্টে ১৮৯ উইকেট নেওয়া প্রাক্তন অফস্পিনার। চিন্নাস্বামীর উইকেট কেমন দেখলেন? ভারত কি ম্যাচে ঘুরে দাঁড়াতে পারবে? প্রসন্ন বলছেন, ‘‘উইকেটে কোনও অস্বাভাবিকত্ব দেখিনি। অন্তত প্রথম ইনিংসে এত অল্প রানে আউট হয়ে যাওয়ার মতো পিচ বলে মনে হয়নি। তবে এখান থেকেও ভারত ঘুরে দাঁড়াতে পারে। অশ্বিন ও জা়ডেজা’কে লায়নের মতো নিয়ন্ত্রিত লাইন-লেংথে বোলিং করতে হবে। ওদের ভূমিকা খুব গুরুত্বপূর্ণ হতে চলেছে এই ম্যাচে।’’